A Tanács 1434/98/EK rendelete

(1998. június 29.)

a közvetlen emberi fogyasztáson kívüli ipari célokra felhasznált hering kirakodásának feltételeiről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen a 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel az emberi fogyasztáson kívüli ipari célokra történő, a heringre irányuló közvetlen halászat és heringkirakodás betiltásáról szóló, 1977. szeptember 27-i 2115/77/EGK tanácsi rendeletet [3] egy olyan túlhalászási helyzet miatt hozták meg, amely számos földrajzi területen már nem áll fenn;

mivel a Balti-tenger, a Baeltek és a Øresund vizeinek heringállományai jelenleg nem veszélyeztetettek; mivel ezen állományok tökéletesített gazdasági hasznosítása lehetővé teszi a nem csak közvetlen emberi fogyasztás céljából történő halászatukat; mivel nem szükséges annak az ipari célnak a korlátozása, amely miatt ezeket az állományokat kirakodják;

mivel a hering balti-tengeri ipari halászata a tőkehalivadékok jelentős járulékos fogásaival jár; mivel emiatt ezt a halászatot nem szabad engedélyezni azokon a területeken, ahol a tőkehalivadékok gyakoriak;

mivel a hering északi-tengeri, skagerraki és kattegati állományának állapota komoly aggodalomra ad okot;

mivel az egyéb északkelet-atlanti heringállományok esetében a jelenlegi halászati gyakorlat, vagyis az emberi fogyasztás céljából történő halászat lényegesen magas kiaknázási arányt mutat; mivel emiatt ezen állományok halászati gyakorlatának megváltoztatása nem kívánatos;

mivel korlátozni kell a más fajok ipari halászata során történő járulékos heringfogások szintjét; mivel az ilyen korlátozások szerinti járulékos halfogások felhasználhatók ipari célokra;

mivel a közös halászati politika ellenőrzési rendszerének létrehozásáról szóló, 1993. október 12-i 2847/93/EGK tanácsi rendelet [4] előírja az ipari célú halászatot végző hajók 1998. július 1-jétől történő műholdas nyomon követését;

mivel a Balti-tenger, a Baeltek és az Øresund vizei halászati erőforrásainak védelme érdekében bizonyos technikai intézkedések megállapításáról szóló, 1997. december 18-i 88/98/EK tanácsi rendelet [5] meghatározza a heringhalászat feltételeit ezeken a vizeken;

mivel a halászati erőforrások megóvását biztosító egyes technikai intézkedésekről szóló, 1997. április 29-i 894/97/EK tanácsi rendelet [6] meghatározza az 1. és 2. területen a jelenleg közvetlen emberi fogyasztáson kívüli ipari célokra történő halászat céljára használt hálókkal fogott heringfogások fedélzeten tartására és kirakodására vonatkozó feltételeket,

ELFOGADTA EZT A RENDELETET:

1. cikk

(1) E rendelet céljából a vízterületek következő meghatározásait kell alkalmazni:

1. terület:

Az összes vízterület, amely északra és nyugatra esik attól a vonaltól, amely az északi szélesség 48o, nyugati hosszúság 18o-nál lévő ponttól észak felé az északi szélesség 60o-ig, onnan kelet felé a nyugati hosszúság 5o-ig, onnan észak felé az északi szélesség 60o30'-ig, onnan kelet felé a nyugati hosszúság 4o-ig, onnan észak felé az északi szélesség 64o-ig, onnan kelet felé Norvégia partjáig fut.

2. terület:

Az északi szélesség 48o-tól északra lévő összes vízterület, az 1. terület és az ICES IIIb., IIIc. és IIId. körzetek kivételével.

3. terület:

Az ICES VIII. és IX. alterületek teljes vízterülete.

(2) Az ICES IIIb., IIIc. és IIId. körzetek 11, 22-től 32-ig számozott alkörzetre oszlik, amelyeket a 88/98/EK rendelet I. melléklete ír le.

2. cikk

(1) Azt a heringet, amelyet:

- az 1. és 2. területen 32 mm-nél kisebb legkisebb szembőségű hálókkal fogtak vagy,

- a 3. területen 40 mm-nél kisebb legkisebb szembőségű hálókkal fogtak,

nem tarthatók a fedélzeten, kivéve, ha ezeket:

i. az ICES IV. alterületen fogták, hering és más fajok keverékéből állnak, nem válogatták szét, és a hering aránya nem haladja meg a hering és az egyéb fajok teljes összevont fogása tömegének 20 %-át, amelyet ezekkel a felszerelésekkel fogtak, és a fedélzeten tartottak, vagy;

ii. az ICES IIIa. körzetben fogták, a spratt és hering keverékéből állnak, nem válogatták szét, és a hering aránya nem haladja meg a hering és spratt teljes összevont fogása tömegének 10 %-át, amelyet ezekkel a felszerelésekkel fogtak, és a fedélzeten tartottak, vagy;

iii. az ICES IIIa. alterületen fogták, hering és más fajok keverékéből állnak sprattal vagy anélkül, nem válogatták szét, és a hering aránya nem haladja meg a hering és egyéb fajok teljes összevont fogása tömegének 5 %-át, amelyet ezekkel a felszerelésekkel fogtak, és a fedélzeten tartottak, vagy;

iv. az ICES IV. alterületen vagy az ICES IIIa. körzeten kívül fogták, hering és más fajok keverékéből állnak, nem válogatták szét, és a hering aránya nem haladja meg a hering és egyéb fajok teljes összevont fogása tömegének 10 %-át, amelyet ezekkel a felszerelésekkel fogtak, és a fedélzeten tartottak.

(2) A közösségi halászhajók által az ICES IIIb. vagy IIIc. körzetekben vagy az ICES IIId. körzetben a keleti hosszúság 16o-tól nyugatra 32 mm-nél kisebb legkisebb szembőségű hálóval folytatott halászat során fogott heringet nem lehet a fedélzeten tartani, kivéve, ha ezek a fogások a hering és más fajok keverékéből állnak, nem válogatták szét őket, és a hering aránya nem haladja meg az ezekkel a felszerelésekkel fogott, és a fedélzeten tartott hering és egyéb fajok teljes összevont fogása tömegének 20 %-át.

(3) Azt a heringet, amelyet a közösségi halászhajók:

- az ICES IIId. körzet 25-27. alkörzeteiben a keleti hosszúság 16o-tól keletre 32 mm-nél kisebb legkisebb szembőségű hálóval fogtak, vagy

- az ICES IIId. körzet 28. alkörzetében vagy az ICES IIId. körzet 29. alkörzetének az északi szélesség 59o30'-től délre eső részén 28 mm-nél kisebb legkisebb szembőségű hálóval fogtak, vagy

- az ICES IIId. körzet 30-32. alkörzeteiben vagy az ICES IIId. körzet 29. alkörzetének az északi szélesség 59o30'-től délre eső részén 16 mm-nél kisebb legkisebb szembőségű hálóval fogtak,

nem tarthatók a fedélzeten, kivéve, ha ezek a fogások a hering és más fajok keverékéből állnak, nem válogatták szét őket, és a hering aránya nem haladja meg az ezekkel a felszerelésekkel fogott, és a fedélzeten tartott hering és egyéb fajok teljes összevont fogása tömegének 45 %-át.

3. cikk

(1) A heringfogások, amelyeket:

- az 1. és 2. területeken 32 mm-es vagy ennél nagyobb legkisebb szembőségű vontatott hálókkal fogtak, vagy

- a 3. területen 40 mm-es vagy nagyobb legkisebb szembőségű vontatott hálókkal fogtak, vagy

- az ICES IIIb. vagy IIIc. körzetekben 32 mm-es vagy nagyobb legkisebb szembőségű vontatott hálókkal fogtak, vagy

- az ICES IIId. körzet 24. alkörzetében vagy a 25. alkörzetben a keleti hosszúság 16o00'-tól nyugatra 32 mm-es vagy nagyobb legkisebb szembőségű vontatott hálókkal fogtak, vagy

- az 1., 2. vagy 3. területeken vagy az ICES IIIb. vagy IIIc. körzetekben vagy a IIId. körzetben a keleti hosszúság 16o00'-tól nyugatra vontatott hálókon kívüli bármilyen halászfelszerelésekkel fogtak,

a közvetlen emberi fogyasztáson kívüli más célból nem szabad kirakodni, kivéve, ha ezeket először közvetlen emberi fogyasztás céljára felajánlották eladásra, de nem sikerült vevőt rájuk találni.

(2) Azonban,

- a bármilyen halászfelszereléssel az ICES IIId. körzetben a keleti hosszúság 16o00'-tól keletre fogott heringeket, vagy

- a bármilyen halászfelszereléssel a 2. cikkben meghatározott feltételek mellett fogott heringeket,

közvetlen emberi fogyasztáson kívüli más célból nem szabad kirakodni.

4. cikk

Legkésőbb 2002. december 31-ig a Tanács a Bizottság jelentése és javaslata alapján határoz e rendelet szükséges módosításairól.

5. cikk

A 2115/77/EGK rendelet hatályát veszti.

6. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1999. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. június 29-én.

a Tanács részéről

az elnök

R. Cook

[1] HL C 25., 1998.1.24., 19. o.

[2] 1998. június 19-i vélemény (a Hivatalos Lapban még nem tették közzé).

[3] HL L 247., 1977.9.28., 2. o.

[4] HL L 261., 1993.10.20., 1. o. A legutóbb a 2205/97/EK rendelettel (HL L 304., 1997.11.7., 1. o.) módosított rendelet.

[5] HL L 9., 1998.1.15., 1. o.

[6] HL L 132., 1997.5.23., 1. o.

--------------------------------------------------